Spoedvraat teen 222 km/h op pad na BloemArgieffoto (Foto; qimono/Pixabay) ŉ 30-jarige man is Dinsdagoggend in hegtenis geneem toe hy teen 222 km/h op die N1 in die rigting van Bloemfontein gery het. Die man het in ŉ silwerkleurige Mercedes Benz GLE AMG gery en het aan Gautengse verkeersbeamptes gesê hy moet vinnig in Bloemfontein kom. “Die man is dadelik in hegtenis geneem en na Vanderbijlpark-polisiestasie geneem waar hy formeel van roekelose of nalatige bestuur aangekla is met ŉ alternatiewe aanklag dat hy die algemene spoedbeperking oorskry het,” het Ofentse Morwane, woordvoerder van die departement van gemeenskapsveiligheid, in ŉ verklaring gesê. Die man sal na verwagting Woensdag in die Vanderbijlpark-landdroshof verskyn. “Die gedrag van motoriste is nie op ŉ bevredigende vlak nie en padveiligheidsopleiding moet verskerp. Noodlottige ongelukke kan hoofsaaklik aan spoed, roekelose of nalatige bestuur en bestuur onder die invloed van alkohol toegeskryf word,” het Morwane bygevoeg. Hy het gesê verkeersowerhede sal in die vervolg meer sigbaar wees in Gauteng om verkeersoortredings te verhoed.